REGULAMENTUL (CE) NR. 484/2009 AL COMISIEI
din 9 iunie 2009
de modificare a Regulamentului (CE) nr. 1975/2006 privind normele de aplicare a Regulamentului (CE) nr. 1698/2005 al Consiliului în ceea ce privește punerea în aplicare a procedurilor de control și a ecocondiționalității în ceea ce privește măsurile de sprijin pentru dezvoltarea rurală
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1698/2005 al Consiliului din 20 septembrie 2005 privind sprijinul pentru dezvoltare rurală acordat din Fondul European Agricol pentru Dezvoltare Rurală (FEADR) (1), în special articolul 51 alineatul (4), articolul 74 alineatul (4) și articolul 91,
întrucât:
(1)
În urma modificării Regulamentului (CE) nr. 796/2004 al Comisiei din 21 aprilie 2004 de stabilire a normelor de aplicare a ecocondiționalității, a modulării și a sistemului integrat de gestionare și control, prevăzute de Regulamentele (CE) nr. 1782/2003 și (CE) nr. 73/2009 ale Consiliului și de aplicare a ecocondiționalității în conformitate cu Regulamentul (CE) nr. 479/2008 al Consiliului (2), trimiterile la regulamentul respectiv conținute în Regulamentul (CE) nr. 1975/2006 al Comisiei (3) ar trebui actualizate.
(2)
În plus, Regulamentul (CE) nr. 73/2009 al Consiliului din 19 ianuarie 2009 de stabilire a unor norme comune pentru sistemele de ajutor direct pentru agricultori în cadrul politicii agricole comune și de instituire a anumitor sisteme de ajutor pentru agricultori, de modificare a Regulamentelor (CE) nr. 1290/2005, (CE) nr. 247/2006, (CE) nr. 378/2007 și de abrogare a Regulamentului (CE) nr. 1782/2003 (4) se aplică de la 1 ianuarie 2009. Prin urmare, Regulamentul (CE) nr. 1975/2006 ar trebui adaptat pentru a se lua în considerare trimiteri la Regulamentul (CE) nr. 73/2009.
(3)
Experiența a arătat că în Regulamentul (CE) nr. 1975/2006 există lacune care ar trebui remediate și dispoziții caduce care ar trebui eliminate pentru a asigura înțelegerea corectă și coerența textului.
(4)
Anumite dispoziții ale Regulamentului (CE) nr. 796/2004, precum cele de la articolul 23a care permit anunțarea controalelor la fața locului, cele de la articolul 68 care definesc excepțiile de la aplicarea reducerilor și a excluderilor și cele de la articolul 71 alineatul (2) ar trebui să fie general aplicabile în sensul Regulamentului (CE) nr. 1698/2005.
(5)
Din motive de claritate, la aplicarea normelor de control cu privire la sprijinul pentru dezvoltare rurală în ceea ce privește anumite măsuri din cadrul axei 2 și al axei 4, prevăzut în partea II titlul I din Regulamentul (CE) nr. 1975/2006, ar trebui să se facă referire la definiția și principiile parcelelor agricole, stabilite de Regulamentul (CE) nr. 796/2004.
(6)
În ceea ce privește controalele la fața locului referitoare la măsura prevăzută la articolul 36 litera (a) punctul (iv) din Regulamentul (CE) nr. 1698/2005, ar trebui să se clarifice faptul că cerința minimă de 5 % trebuie îndeplinită la nivelul măsurii.
(7)
Experiența a arătat că este necesar să fie clarificate anumite dispoziții, în special în ceea ce privește reducerile, în caz de supradeclarare, ale anumitor măsuri pe suprafață sau pe număr de animale, precum și în ceea ce privește acumularea reducerilor.
(8)
Din motive de claritate, anumite mențiuni referitoare la anul FEADR (Fondul european agricol pentru dezvoltare rurală) ar trebui înlocuite cu mențiuni referitoare la anul calendaristic.
(9)
Dispoziția din Regulamentul (CE) nr. 1975/2006 cu privire la selectarea eșantionului de control pentru verificarea ecocondiționalității ar trebui reformulată pentru a se ține seama de modificarea articolului 45 din Regulamentul (CE) nr. 796/2004 și ar trebui adăugat un nou mecanism pentru a crește eficacitatea sistemului de control.
(10)
Pentru a asigura aplicarea coerentă a reducerilor în cazuri de neglijență sau de neconformitate intenționată, este necesar să se specifice domeniul de ecocondiționalitate în care trebuie încadrate cerințele minime referitoare la utilizarea îngrășămintelor și a produselor de protecție a plantelor menționate la articolul 39 alineatul (3) din Regulamentul (CE) nr. 1698/2005.
(11)
Ordinea reducerilor care trebuie aplicate în cazurile de acumulare a reducerilor în contextul verificării ecocondiționalității ar trebui modificată pentru a asigura o succesiune mai coerentă.
(12)
Pentru a include măsurile nelegate de suprafață sau de animale, ar trebui introdusă cerința de a întocmi un raport de control referitor la controalele la fața locului cu privire la sprijinul în cadrul axei 1 și al axei 3 și cu privire la anumite măsuri din cadrul axei 2 și al axei 4.
(13)
Experiența a arătat că este necesar să se clarifice cerințele de notificare anuală.
(14)
Informațiile cu privire la rezultatele controalelor de orice tip ar trebui puse la dispoziția tuturor agențiilor de plată responsabile cu gestionarea diferitelor scheme de sprijin, astfel încât acestea să poată aplica în același timp reducerile în materie de ecocondiționalitate și eligibilitate în cazul în care constatările justifică acest lucru.
(15)
Prin urmare, Regulamentul (CE) nr. 1975/2006 ar trebui modificat în consecință.
(16)
Prezentul regulament ar trebui să se aplice de la 1 ianuarie 2010 pentru ca statele membre să dispună de suficient timp pentru a-și ajusta procedurile de control și pentru a evita problemele de raportare care ar putea apărea în cazul în care aplicarea ar începe la mijlocul anului. Cu toate acestea, în vederea păstrării certitudinii juridice, derogarea privind reducerile în temeiul articolului 138 alineatul (1) din Regulamentul (CE) nr. 1973/2004 al Comisiei din 29 octombrie 2004 de stabilire a normelor de aplicare a Regulamentului (CE) nr. 1782/2003 al Consiliului în ceea ce privește schemele de ajutor prevăzute la titlurile IV și IVa din respectivul regulament și utilizarea terenurilor retrase din circuitul agricol pentru producția de materii prime (5), aplicabilă beneficiarilor din statele membre care aplică schema de plată unică pe suprafață, ar trebui menținută pentru cererile de ajutor referitoare la anul calendaristic 2009.
(17)
Măsurile prevăzute de prezentul regulament sunt conforme cu avizul Comitetului pentru dezvoltare rurală,
ADOPTĂ PREZENTUL REGULAMENT:
Articolul 1
Regulamentul (CE) nr. 1975/2006 se modifică după cum urmează:
1.
Articolul 2 se înlocuiește cu următorul text:
„Articolul 2
Aplicarea Regulamentului (CE) nr. 796/2004
Fără a aduce atingere dispozițiilor specifice ale prezentului regulament, articolele 5, 22, 23, 23a alineatul (1), 68, 69, 71 alineatul (2) și 73 din Regulamentul (CE) nr. 796/2004 se aplică mutatis mutandis.”
2.
Articolul 7 se înlocuiește cu următorul text:
„Articolul 7
Aplicarea Regulamentului (CE) nr. 796/2004
Articolul 2 alineatele (10), (22) și (23), articolul 9, articolul 14 alineatul (1a) și articolele 18 și 21 din Regulamentul (CE) nr. 796/2004 se aplică mutatis mutandis în sensul prezentului titlu.
Articolul 2 punctul 1a, articolul 6 alineatul (1) și articolul 8 alineatul (1) din Regulamentul (CE) nr. 796/2004 se aplică, de asemenea, mutatis mutandis. Cu toate acestea, în ceea ce privește măsurile menționate la articolul 36 litera (b) punctele (iii), (iv) și (v) din Regulamentul (CE) nr. 1698/2005, statele membre pot institui sisteme alternative adecvate pentru a permite identificarea unică a terenurilor care urmează să beneficieze de ajutor.”
3.
La articolul 8, alineatul (3) se înlocuiește cu următorul text:
„(3) Articolul 11 alineatul (3) și articolele 12, 15 și 20 din Regulamentul (CE) nr. 796/2004 se aplică mutatis mutandis cererilor de plată care intră sub incidența prezentului titlu. În afara informațiilor menționate la articolul 12 alineatul (1) litera (d) din regulamentul menționat anterior, cererea de plată mai include informațiile prevăzute de dispoziția respectivă cu privire la terenurile neagricole care fac obiectul unei cereri de ajutor.”
4.
Articolul 12 se modifică după cum urmează:
(a)
alineatul (1) se înlocuiește cu următorul text:
„(1) Numărul total al controalelor la fața locului cu privire la cererile de plată depuse în cursul fiecărui an calendaristic acoperă cel puțin 5 % din totalul beneficiarilor care și-au asumat un angajament în cadrul uneia sau al mai multor măsuri care intră în sfera de aplicare a prezentului titlu. Cu toate acestea, în cazul măsurii prevăzute la articolul 36 litera (a) punctul (iv) din Regulamentul (CE) nr. 1698/2005, această cerință minimă trebuie îndeplinită la nivelul măsurii.
Solicitanții considerați neeligibili pentru primirea ajutoarelor în urma controalelor administrative nu se includ în numărul total de beneficiari menționați la primul paragraf.”;
(b)
alineatul (3) se înlocuiește cu următorul text:
„(3) Eșantionul de control menționat la alineatul (1) primul paragraf se selectează în conformitate cu articolul 27 din Regulamentul (CE) nr. 796/2004.”
5.
Articolul 16 se modifică după cum urmează:
(a)
alineatele (1) și (2) se înlocuiesc cu următorul text:
„(1) Baza de calcul a ajutoarelor în ceea ce privește măsurile pe suprafață se stabilește în conformitate cu articolul 50 alineatele (1), (3) și (7) din Regulamentul (CE) nr. 796/2004.
În sensul aplicării prezentului articol, se consideră că suprafețele declarate de un beneficiar, pentru care acesta primește același cuantum de ajutor în cadrul unei anumite măsuri pe suprafață, constituie o grupă de culturi. Cu toate acestea, în cazul în care valorile ajutorului sunt descrescătoare, se ia în considerare media acestor valori în raport cu suprafețele declarate respective.
În cazul în care s-a stabilit o limită maximă sau un plafon pentru suprafața eligibilă pentru ajutor, numărul de hectare înscris în cererea de ajutor se reduce până la limita sau plafonul respectiv.
(2) În cazul în care suprafața declarată pentru plată pentru grupa de culturi în cauză depășește suprafața determinată în conformitate cu articolul 50 alineatul (3) din Regulamentul (CE) nr. 796/2004, ajutorul se calculează pe baza suprafeței determinate din care se scade dublul diferenței, în cazul în care această diferență depășește fie 3 %, fie două hectare, dar este mai mică de 20 % din suprafața determinată.
În cazul în care diferența este mai mare de 20 % din suprafața determinată, nu se acordă niciun ajutor pentru grupa de culturi în cauză.
În cazul în care diferența este mai mare de 50 %, beneficiarul este exclus încă o dată de la primirea ajutorului, până la o valoare egală cu diferența dintre suprafața declarată și suprafața determinată în conformitate cu articolul 50 alineatul (3) din Regulamentul (CE) nr. 796/2004.”;
(b)
alineatul (3) se elimină;
(c)
alineatul (4) se înlocuiește cu următorul text:
„(4) Prin derogare de la alineatul (2) și de la alineatul (3) primul paragraf, pentru beneficiarii din statele membre care aplică schema de plată unică pe suprafață în conformitate cu articolul 122 din Regulamentul (CE) nr. 73/2009 al Consiliului (6) și în cazul în care diferența dintre suprafața declarată și suprafața determinată depășește 3 %, dar este mai mică de 30 % din suprafața determinată, suma care urmează să se acorde se reduce, în ceea ce privește cererile de ajutor pentru anul calendaristic 2009, cu dublul diferenței constatate.
În cazul în care diferența este mai mare de 30 % din suprafața determinată, nu se acordă niciun ajutor pentru anul calendaristic 2009.
(d)
alineatele (5) și (6) se înlocuiesc cu următorul text:
„(5) În cazul în care diferențele dintre suprafața declarată și cea determinată în conformitate cu articolul 50 alineatul (3) din Regulamentul (CE) nr. 796/2004 sunt rezultatul neregulilor comise intenționat, beneficiarul este exclus de la ajutorul la care ar fi avut dreptul în conformitate cu articolul menționat pentru anul calendaristic în cauză și pentru măsura pe suprafață respectivă, în cazul în care diferența în cauză depășește 0,5 % din suprafața determinată sau un hectar.
În plus, în cazul în care diferența respectivă depășește 20 % din suprafața determinată, beneficiarul este exclus încă o dată de la primirea ajutorului, până la o valoare egală cu diferența dintre suprafața declarată și suprafața determinată în conformitate cu articolul 50 alineatul (3) din Regulamentul (CE) nr. 796/2004.
(6) Suma rezultată din excluderile prevăzute la alineatul (2) al treilea paragraf și la alineatul (5) din prezentul articol se reține din plățile care urmează să fie efectuate în cadrul oricărei măsuri de ajutor în temeiul Regulamentului (CE) nr. 1698/2005 sau al Regulamentului (CE) nr. 73/2009, la care beneficiarul în cauză are dreptul pe baza cererilor de ajutor depuse pe parcursul celor trei ani calendaristici care urmează anului calendaristic în care s-a făcut constatarea. În cazul în care suma nu poate fi reținută integral din plățile respective, soldul rămas se anulează.”
6.
Articolul 17 se modifică după cum urmează:
(a)
alineatul (1) se înlocuiește cu următorul text:
„(1) Baza de calcul pentru ajutoarele din cadrul măsurilor pe număr de animale se stabilește în conformitate cu articolul 57 din Regulamentul (CE) nr. 796/2004.”;
(b)
alineatul (3) se înlocuiește cu următorul text:
„(3) Prin derogare de la articolul 59 alineatul (2) al treilea paragraf și de la articolul 59 alineatul (4) al doilea paragraf din Regulamentul (CE) nr. 796/2004, suma care rezultă din excludere se reține din plățile care urmează să fie efectuate în cadrul oricărei măsuri de ajutor în temeiul Regulamentului (CE) nr. 1698/2005 sau al Regulamentului (CE) nr. 73/2009, la care beneficiarul în cauză are dreptul pe baza cererilor de ajutor depuse pe parcursul celor trei ani calendaristici care urmează anului calendaristic în care s-a făcut constatarea. În cazul în care suma nu poate fi reținută integral din plățile respective, soldul rămas se anulează.”
7.
Articolul 18 se modifică după cum urmează:
(a)
alineatul (3) se înlocuiește cu următorul text:
„(3) În cazul în care nerespectarea rezultă din nereguli comise intenționat, beneficiarul este exclus de la măsura respectivă atât pe durata anului calendaristic în cauză, cât și pe durata anului calendaristic următor.”;
(b)
alineatul (4) se elimină.
8.
La articolul 19, alineatul (2) se înlocuiește cu următorul text:
„(2) Articolul 4 alineatul (2) și articolul 22 din Regulamentul (CE) nr. 73/2009, precum și articolul 2 punctele 2, 2a și 31-36 și articolele 41, 42, 43, 46, 47 și 48 din Regulamentul (CE) nr. 796/2004 se aplică controalelor privind ecocondiționalitatea.”
9.
Articolele 20 și 21 se înlocuiesc cu următorul text:
„Articolul 20
Controale la fața locului
(1) Cu privire la cerințele și normele care intră în responsabilitatea sa, autoritatea de control competentă efectuează controale la fața locului asupra a cel puțin 1 % din totalul beneficiarilor care depun cereri de plată în conformitate cu articolul 36 litera (a) punctele (i)-(v) și cu articolul 36 litera (b) punctele (i), (iv) și (v) din Regulamentul (CE) nr. 1698/2005.
(2) Se aplică articolul 44 alineatul (1) paragrafele al doilea și al treilea și articolul 44 alineatele (1a) și (2) din Regulamentul (CE) nr. 796/2004.
Articolul 21
Selectarea eșantionului de control
(1) La selectarea eșantionului de control în vederea efectuării controalelor la fața locului menționate la articolul 20 din prezentul regulament, se aplică articolului 45 alineatele (1), (1a) și (1b) din Regulamentul (CE) nr. 796/2004.
(2) Eșantioanele de beneficiari care urmează să fie controlate în conformitate cu articolul 20 se selectează dintre eșantioanele de beneficiari care au fost deja selectate în temeiul articolului 12 și cărora li se aplică cerințele sau normele relevante.
(3) Cu toate acestea, eșantioanele de beneficiari care urmează să fie controlate în conformitate cu articolul 20 din prezentul regulament pot fi selectate din rândul populației de beneficiari care depun cereri de plată în conformitate cu articolul 36 litera (a) punctele (i)-(v) și cu articolul 36 litera (b) punctele (i), (iv) și (v) din Regulamentul (CE) nr. 1698/2005 și care au obligația de a respecta cerințele și normele respective.
(4) Se poate lua decizia de a combina procedurile stabilite la alineatele (2) și (3), în cazul în care o asemenea combinare mărește eficacitatea sistemului de control.”
10.
La articolul 22, alineatul (1) se înlocuiește cu următorul text:
„(1) Articolul 22 din Regulamentul (CE) nr. 73/2009, precum și articolul 2 punctele 2, 2a și 31-36, articolul 41 și articolul 65 alineatul (4) din Regulamentul (CE) nr. 796/2004 se aplică reducerilor sau excluderilor care se aplică în cazurile de neconformitate constatate.”
11.
Articolele 23 și 24 se înlocuiesc cu următorul text:
„Articolul 23
Calcularea reducerilor și a excluderilor
(1) Fără a aduce atingere articolului 51 alineatul (2) din Regulamentul (CE) nr. 1698/2005, atunci când se constată un caz de neconformitate, se aplică o reducere la suma totală a ajutorului acordat sau care trebuie acordat beneficiarului în cauză în conformitate cu articolul 36 litera (a) punctele (i)-(v) și cu articolul 36 litera (b) punctele (i), (iv) și (v) din regulamentul menționat, pe baza cererilor de plată pe care acesta le-a depus sau le va depune în cursul anului calendaristic în care s-a făcut constatarea.
În cazul în care neconformitatea se datorează neglijenței beneficiarului, reducerea se calculează în conformitate cu normele stabilite la articolul 66 din Regulamentul (CE) nr. 796/2004.
În cazul în care neconformitatea are caracter intenționat, reducerea se calculează în conformitate cu articolul 67 alineatul (1) din Regulamentul (CE) nr. 796/2004.
(2) În scopul calculării reducerii menționate la alineatul (1), cerințele minime referitoare la utilizarea îngrășămintelor și a produselor de protecție a plantelor, definite la articolul 39 alineatul (3) din Regulamentul (CE) nr. 1698/2005, se consideră ca aparținând domeniului «mediu» și, respectiv, domeniului «sănătate publică, sănătatea animalelor și a plantelor», definite la articolul 5 alineatul (1) din Regulamentul (CE) nr. 73/2009. Fiecare dintre ele este echivalată cu un «act» în sensul articolului 2 punctul 32 din Regulamentul (CE) nr. 796/2004.
Articolul 24
Acumularea reducerilor
În cazul în care se acumulează mai multe reduceri, acestea se aplică mai întâi în conformitate cu articolele 16 sau 17 din prezentul regulament, apoi în conformitate cu articolul 18 din prezentul regulament, apoi pentru depunerea cu întârziere în conformitate cu articolul 21 din Regulamentul (CE) nr. 796/2004, apoi în conformitate cu articolul 14 alineatul (1a) din Regulamentul (CE) nr. 796/2004 și, în cele din urmă, în conformitate cu articolele 22 și 23 din prezentul regulament.”
12.
Articolul 27 se modifică după cum urmează:
(a)
alineatul (2) se înlocuiește cu următorul text:
„(2) Cheltuielile supuse controlului reprezintă cel puțin 4 % din cheltuielile publice eligibile care au fost declarate Comisiei în fiecare an calendaristic și cel puțin 5 % din cheltuielile publice eligibile declarate Comisiei pe parcursul întregii perioade de programare.”;
(b)
alineatul (5) se elimină.
13.
La articolul 28 alineatul (1), litera (a) se înlocuiește cu următorul text:
„(a)
dacă cererile de plată depuse de beneficiari pot fi justificate prin documentele contabile sau prin alte documente deținute de organismele sau întreprinderile care pun în aplicare operațiunile subvenționate;”.
14.
Se introduce următorul articol 28a:
„Articolul 28a
Raportul de control
Controalele la fața locului efectuate în temeiul prezentei secțiuni fac obiectul unui raport de control. Articolul 28 din Regulamentul (CE) nr. 796/2004 se aplică mutatis mutandis.”
15.
La articolul 30, alineatul (3) se înlocuiește cu următorul text:
„(3) Controalele ex post acoperă în fiecare an calendaristic cel puțin 1 % din cheltuielile publice eligibile corespunzătoare operațiunilor menționate la alineatul (1), pentru care plata finală s-a efectuat din FEADR. Aceste controale se efectuează în termen de douăsprezece luni de la încheierea anului calendaristic respectiv.”
16.
Articolul 31 se modifică după cum urmează:
(a)
la alineatul (1), al patrulea paragraf se înlocuiește cu următorul text:
„Cu toate acestea, nu se aplică nicio reducere dacă beneficiarul poate demonstra că nu se află în culpă pentru includerea sumei neeligibile.
Reducerile se aplică mutatis mutandis cheltuielilor neeligibile identificate cu ocazia controalelor efectuate în conformitate cu articolele 27 și 30.”;
(b)
alineatul (2) se înlocuiește cu următorul text:
„(2) În cazul în care se stabilește că un beneficiar a făcut în mod deliberat o declarație falsă, operațiunea în cauză se exclude de la acordarea sprijinului din FEADR, iar orice sume deja plătite pentru operațiunea respectivă se recuperează. În afară de aceasta, beneficiarul este exclus de la acordarea ajutorului în cadrul aceleiași măsuri pe durata anului calendaristic în cauză și a anului calendaristic următor.”;
(c)
alineatul (3) se elimină.
17.
Articolul 34 se înlocuiește cu următorul text:
„Articolul 34
Notificări
Statele membre trimit Comisiei în fiecare an, până la 15 iulie, un raport care cuprinde:
(a)
rezultatele controalelor cu privire la cererile de plată depuse în temeiul titlului I în cursul anului calendaristic precedent, cu referire, în special, la următoarele elemente:
(i)
numărul cererilor de plată pentru fiecare măsură, suma totală supusă controlului pentru aceste cereri, precum și suprafața totală și numărul total de animale care au făcut obiectul controalelor la fața locului în temeiul articolelor 12 și 20;
(ii)
în cazul ajutoarelor pe suprafață, suprafața totală defalcată pe fiecare schemă de ajutor;
(iii)
în cazul măsurilor pe număr de animale, numărul total de animale defalcat pe fiecare schemă de ajutor;
(iv)
rezultatele controalelor efectuate, cu precizarea reducerilor și a excluderilor aplicate în conformitate cu articolele 16, 17, 18 și 23;
(b)
rezultatele controalelor administrative cu privire la măsurile în temeiul titlului II, efectuate în cursul anului calendaristic precedent în conformitate cu articolul 26, precum și reducerile și excluderile aplicate în conformitate cu articolul 31;
(c)
rezultatele controalelor la fața locului cu privire la măsurile în temeiul titlului II, reprezentând cel puțin 4 % din cheltuielile publice care au fost declarate Comisiei în cursul anului calendaristic precedent în conformitate cu articolul 27, precum și reducerile și excluderile aplicate în conformitate cu articolul 31;
(d)
rezultatele controalelor ex post efectuate în cursul anului calendaristic precedent în conformitate cu articolul 30, cu precizarea numărului de controale realizate, a sumei cheltuielilor supuse controlului, precum și a reducerilor și excluderilor aplicate în conformitate cu articolul 31.”
18.
Articolul 36 se înlocuiește cu următorul text:
„Articolul 36
Raportarea către agențiile de plată a controalelor efectuate
(1) În cazul în care, pentru un beneficiar, mai multe agenții de plată sunt responsabile cu gestionarea diferitelor plăți prevăzute la articolul 36 litera (a) punctele (i)-(v) și la articolul 36 litera (b) punctele (i), (iv) și (v) din Regulamentul (CE) nr. 1698/2005, la articolul 2 litera (d) din Regulamentul (CE) nr. 73/2009 și la articolele 11, 12 și 98 din Regulamentul (CE) nr. 479/2008 al Consiliului (7), statele membre se asigură că neconformitățile constatate și, după caz, reducerile și excluderile corespunzătoare sunt aduse la cunoștința tuturor agențiilor de plată implicate în gestionarea plăților respective.
(2) În cazul în care controalele nu se efectuează de către agenția de plată, statul membru se asigură că aceasta primește suficiente informații privind controalele realizate. Definirea propriilor necesități de informare îi revine agenției de plată.
Informațiile menționate la primul paragraf pot fi un raport privind fiecare control efectuat sau, după caz, se pot constitui într-un raport de sinteză.
(3) Se păstrează o pistă de audit suficientă. O descriere cu titlu indicativ a cerințelor unei piste de audit satisfăcătoare figurează în anexă.
(4) Agenția de plată are dreptul să verifice calitatea controalelor efectuate de alte organisme și să primească orice alte informații de care are nevoie pentru a-și exercita funcțiile.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 1 ianuarie 2010, cu excepția articolului 1 punctul 5 litera (c), care se aplică de la 1 ianuarie 2009.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 iunie 2009.